Diari Oficial de la Generalitat Valenciana


Sumari del DOGV 6463, del 18-02-2011 (2011/1780)

RESOLUCIÓ de 8 de febrer de 2011, de la Direcció General d'Indústria i Innovació, per la qual s'aproven les bases de les convocatòries ordinàries dels exàmens teoricopràctics a què es referix el capítol V de l'Ordre de 23 d'abril de 1997, de la Conselleria d'Ocupació, Indústria i Comerç; es regula el procediment d'expedició dels carnets professionals, dels certificats acreditatius de la superació de les proves, i s'establixen els terminis de presentació de sol·licituds per a l'admissió a les esmentades proves durant l'any 2011.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6463

Data del DOGV
:   18-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/1780


Data del document
:   08-02-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * examen
    * gas natural
    * caldera
    * instal·lació frigorífica
    * instal·lació sanitària
    * energia elèctrica
    * reconeixement de títols
    * climatització
    * calefacció

RESOLUCIÓ de 8 de febrer de 2011, de la Direcció General d'Indústria i Innovació, per la qual s'aproven les bases de les convocatòries ordinàries dels exàmens teoricopràctics a què es referix el capítol V de l'Ordre de 23 d'abril de 1997, de la Conselleria d'Ocupació, Indústria i Comerç; es regula el procediment d'expedició dels carnets professionals, dels certificats acreditatius de la superació de les proves, i s'establixen els terminis de presentació de sol·licituds per a l'admissió a les esmentades proves durant l'any 2011.
[2011/1780]
L'article 13 de l'Ordre de 23 d'abril de 1997, de la Conselleria d'Ocupació, Indústria i Comerç, per la qual s'actualitza el procediment per a l'obtenció del carnet professional que autoritza la instal·lació, el manteniment i altres activitats en matèria de seguretat industrial en l'àmbit de la Comunitat Valenciana (DOGV núm. 2.985, de 6 de maig de 1997), establix que, anualment, es publicarà en el Diari Oficial de la Comunitat Valenciana el calendari d'exàmens a realitzar pels corresponents òrgans provincials que permeten l'accés a les distintes habilitacions personals previstes per la normativa sobre seguretat industrial.
Després de l'entrada en vigor de les lleis 17/2009, de 23 de novembre, i 25/2009, de 22 de desembre, que han traslladat a l'ordenament jurídic espanyol la Directiva 2006/123/CE, del Parlament Europeu i del Consell, de 12 de desembre de 2006, relativa als servicis en el mercat interior (coneguda com Directiva de servicis), i per desplegar-ne l'última, es va publicar el Reial Decret 560/2010, de 7 de maig, es modificaren diverses normes reglamentàries en matèria de seguretat industrial per a adequar-les a esmentades normes legals, introduint-hi canvis substantius en relació amb les vies i els requisits que permeten l'accés a les distintes habilitacions professionals vigents fins aleshores en l'esmentada matèria.
Entre estes novetats cal destacar la desaparició en algunes d'estes habilitacions dels suports físics que les acrediten (els denominats carnets professionals, únicament es mantenen en instal·lacions tèrmiques en edificis, grues torre i grues mòbils autopropulsades en totes les categories i subcategories), que fins a hui s'expedien per a totes estes, i això implica, naturalment, l'eliminació de requisits de qualificació professional per a l'exercici de la corresponent activitat. Per això, en aquelles habilitacions en què es preveu com a via d'accés a la corresponent qualificació professional la superació d'un examen dels previstos en la present convocatòria, s'expedirà un certificat acreditatiu de la superació de la prova, a fi que la persona interessada puga justificar davant tercers la possessió de la corresponent habilitació, en particular, quan s'integre en una empresa de servicis de seguretat industrial en què s'exigisca la disposició d'un professional d'esta naturalesa.
Respecte a la condició d'instal·lador reparador frigorista, atés que el Reial Decret 560/2010 no ha modificat la instrucció tècnica complementària MI-IF 013, continuen vigents els requisits establits per esta.
Finalment, raons de prudència i seguretat jurídica aconsellen excloure de la present convocatòria les proves per a l'obtenció del carnet de llanterner, per estar pendent en estos moments la revisió i adaptació de la regulació d'esta professió que deriva d'una norma d'àmbit autonòmic als principis de les directives de servicis i de qualificacions professionals, situació en què es troben també altres comunitats autònomes en les quals està reconeguda esta professió; tot això sense perjudici que una vegada aclarit el marc normatiu nacional i autonòmic en esta matèria, siga convocada, si aleshores fóra procedent, una convocatòria específica, però ja acomodada als nous requisits.
D'acord amb el que s'ha exposat, de conformitat amb la facultat atorgada per l'article 13 i la disposició final primera de l'Ordre de 23 d'abril de 1997, de la Conselleria d'Ocupació, Indústria i Comerç, així com el que s'ha disposat en el Decret 205/2009, de 13 de novembre, del Consell, pel qual s'aprova el Reglament Orgànic i Funcional de la Conselleria d'Indústria, Comerç i Innovació (Diari Oficial de la Comunitat Valenciana núm. 6.146, de 17 de novembre de 2009), esta Direcció General d'Indústria i Innovació, resol
Primer
Establir les bases de les convocatòries dels exàmens teoricopràctics als quals es referix el capítol V de l'Ordre de 23 d'abril, de 1997 de la Conselleria d'Ocupació, Indústria i Comerç, per a l'obtenció dels carnets professionals o, si és el cas, el certificat acreditatiu de la superació dels exàmens teoricopràctics en les activitats en matèria de seguretat industrial, que s'inclouen en l'Annex I de la present resolució i que regiran durant l'any 2011, i regular-ne el procediment de l'expedició.
Segon
Aprovar el calendari per a l'any 2011 que s'inclou en l'Annex II, per a la presentació de sol·licituds als efectes de ser admés a les proves assenyalades en el punt primer de la present resolució.
La present resolució no és definitiva en via administrativa i contra esta podrà interposar-se recurs d'alçada davant el secretari autonòmic d'Indústria, Comerç i Innovació en el termini d'un mes, comptat des de l'endemà de la publicació en el Diari Oficial de la Comunitat Valenciana, d'acord amb el que s'ha establit en l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 8 de febrer de 2011.- La directora general d'Indústria i Innovació: Julia Climent Monzó
Annex I
Bases de les convocatòries i procediment d'expedició de carnets professionals i certificats acreditatius de la superació dels exàmens teoricopràctics
Estes bases regiran en les convocatòries de les proves assenyalades en l'article 12 de l'Ordre de 23 d'abril de 1997, de la Conselleria d'Ocupació, Indústria i Comerç, per a l'obtenció dels carnets o certificats acreditatius de la superació dels exàmens teoricopràctics indicats en la base 1.
Base 1. Àmbit d'aplicació
Els carnets professionals i els certificats acreditatius de la superació dels exàmens teoricopràctics, segons corresponga, són els següents:
- TE: carnet professional d'instal·lacions tèrmiques en edificis.
- IPPL-I: instal·lador de productes petroliers líquids de categoria I.
- IPPL-II: instal·lador de productes petroliers líquids de categoria II.
- RPPL-III: reparador de productes petroliers líquids de categoria III.
- GA: instal·lador de gas categoria A.
- GB: instal·lador de gas categoria B.
- GC: instal·lador de gas categoria C.
- FR: instal·lador-reparador frigorista.
- OC: operador industrial de calderes.
- GT: carnet d'operador de grua torre (gruista).
- GMA: carnet d'operador de grua mòbil autopropulsada, categoria A.
- GMB: carnet d'operador de grua mòbil autopropulsada, categoria B.
- GMPA: carnet d'operador de grua mòbil autopropulsada, categoria A, subcategoria de «ports de la Comunitat Valenciana on desenvolupen la seua activitat les societats estatals d'estiba i desestiba». (Subcategoria denominada amb la codificació abreviada «de ports»).
- GMPB: carnet d'operador de grua mòbil autopropulsada, categoria B, subcategoria de «ports de la Comunitat Valenciana on desenvolupen la seua activitat les societats estatals d'estiba i desestiba». (Subcategoria denominada amb la codificació abreviada «de ports»).
Base 2. Requisits dels candidats
2.1. Per a ser admesos a la realització de les proves, els aspirants hauran de reunir els requisits següents:
2.1.1. Tenir complits els setze anys i plena capacitat d'actuar, excepte per a les especialitats d'"operador de grua torre (gruista)", i per al "carnet professional d'instal·lacions tèrmiques en edificis" en què cal ser major d'edat. Per a l'especialitat d'»operador de grua mòbil autopropulsada», en qualsevol de les seues categories i, si és el cas, subcategoria, en la qual caldrà haver complit 18 anys en el moment de realitzar la sol·licitud del curs habilitador a què es referix la base 2.1.2.
2.1.2. Acreditar tenir, o estar en condicions d'obtenir, la titulació mínima i/o, si és el cas, el certificat de superació d'un curs habilitador impartit per un centre autoritzat, que s'indica per a cada especialitat:
- Per a l'especialitat d'»operador de grua torre (gruista)», estar en possessió del títol de Graduat en Educació Secundària Obligatòria i la superació d'un curs teoricopràctic impartit per una entitat acreditada, segons el que s'ha disposat en el punt 4 de l'annex VI del Reial Decret 836/2003, de 27 de juny, pel qual s'aprova una nova instrucció tècnica complementaria MIE-AEM-2 del Reglament d'Aparells d'Elevació i Manutenció, referent a grues torre per a obres o altres aplicacions (BOE núm. 170, de 17 de juliol de 2003), modificat pel Reial Decret 560/2010, abans esmentat.
- Per a l'especialitat d'»operador de grua mòbil autopropulsada», estar en possessió del títol de Graduat en Educació Secundària Obligatòria i la superació d'un curs teoricopràctic impartit per una entitat acreditada, segons el que s'ha disposat en el punt 4 de l'annex VII del Reial Decret 837/2003, de 27 de juny, pel qual s'aprova una nova instrucció tècnica complementària MIE-AEM-4 del Reglament d'Aparells d'Elevació i Manutenció, referent a grues mòbils autopropulsades. (BOE núm. 170, de 17 de juliol de 2003), i modificat pel Reial Decret 560/2010.
- Per a l'especialitat en "instal·lacions tèrmiques d'edificis":
\*Les titulacions de Formació Professional Reglada del Sistema Educatiu del número 2 de l'Annex de la Resolució de 25 de febrer de 2008, de la Direcció General d'Indústria i Innovació de la Conselleria d'Indústria, Comerç i Innovació, per la qual s'establix el procediment a què es referix l'article 42.2 del Reial Decret 1.027/2007, de 20 de juliol, pel qual s'aprova el Reglament d'Instal·lacions Tèrmiques en els Edificis per a l'accés al carnet professional en instal·lacions tèrmiques d'edificis, per les persones que posseïsquen, o estiguen en condicions d'obtenir, els títols de Formació Professional Reglada especificats en l'annex VI de la Resolució de 20 de febrer de 2004 de la Direcció General d'Indústria i Investigació Aplicada (DOCV núm. 5.718, de 7 de març de 2008).
\* O bé, un curs teòric i pràctic de coneixements bàsics i d'altres sobre coneixements específics en instal·lacions tèrmiques d'edificis, impartit per una entitat reconeguda per l'òrgan competent de la comunitat autònoma, amb la duració i el contingut indicats en els apartats 3.1 i 3.2 de l'apèndix 3, del Reial Decret 1.027/2007, de 20 de juliol, pel qual s'aprova el Reglament d'Instal·lacions Tèrmiques en els Edificis (BOE núm. 207, de 29 d'agost de 2007), modificat pel Reial Decret 249/2010, de 5 de març, pel qual s'adapten determinades disposicions en matèria d'energia i mines al que s'ha disposat en la Llei 17/2009, de 23 de novembre, sobre el Lliure Accés a les Activitats de Servicis i el seu exercici, i la Llei 25/2009, de 22 de desembre, de Modificació de Diverses Lleis per a la seua adaptació a la Llei sobre el Lliure Accés a les Activitats de Servicis i el seu Exercici (BOE núm. 67, de 18 de març de 2010), a més del que es disposa en la base 2.1.3 d'esta resolució.
Les equivalències entre les titulacions exigibles d'acord amb els paràgrafs anteriors i les que pogueren fer valer els aspirants hauran de ser certificades, en tot cas, per l'autoritat educativa competent. No obstant això anterior, no caldrà l'esmentada certificació quan les titulacions que s'aporten estiguen previstes en la Resolució de 20 de febrer de 2004, de la Direcció General d'Indústria i Investigació Aplicada, per la qual s'indiquen i especifiquen els títols de Formació Professional inclosos en l'estructura del sistema educatiu que acrediten el requisit de formació mínima necessària per a obtenir cada un dels carnets d'instal·lador i/o mantenidor autoritzat previstos en l'àmbit de la seguretat industrial (DOGV núm. 4.725, de 2 d'abril de 2004), i la seua modificació efectuada per Resolució de 25 de gener de 2006 d'esta Direcció General (DOGV núm. 5.193, de 7 de febrer de 2006). Pel que fa al "carnet professional d'instal·lacions tèrmiques d'edificis", regulat pel Reial Decret 1.027/2007, l'annex VI de l'esmentada Resolució de 20 de febrer de 2004, s'entendrà concordada amb el que s'establix en la Resolució del 25 de febrer de 2008 d'esta Direcció General (DOCV núm. 5.719, de 07.03.2008).
Quan les titulacions s'hagen obtingut en l'estranger, caldrà estar en possessió de la credencial que acredite l'homologació de títols estrangers de nivells no universitaris atorgada pel Ministeri d'Educació; tot això sense perjudici del procediment establit en el Reial Decret 1.837/2008, de 8 de novembre, aplicable a reconeixement de qualificacions professionals a ciutadans de l'Espai Econòmic Europeu i de Suïssa.
Els aspirants que, d'acord amb la legislació aplicable a cada cas, aporten certificats de superació de cursos de duració reduïda o que prevegen exempció de parts del temari d'estos atenent la seua pràctica professional en la matèria, hauran d'adjuntar la corresponent acreditació relativa a l'esmentada experiència.
2.1.3. Per al «carnet professional en instal·lacions tèrmiques d'edificis», l'acreditació de l'experiència laboral a què fa referència l'apartat b.2.2. de l'article 42.1. del Reial Decret 1.027/2007, s'efectuarà mitjançant:
a) Certificats subscrits per la persona representant o les persones representants de l'empresa o de les empreses instal·ladores o mantenidores en què s'acredite que l'interessat ha realitzat treballs d'instal·lació o de manteniment, amb especificació de quins. Els dits certificats, almenys, abraçaran entre tots un període de tres anys d'experiència. En els esmentats certificats es farà menció expressa al certificat de registre d'empresa instal·ladora o mantenidora de calefacció i ACS i climatització (o bé en instal·lacions tèrmiques en edificis) atorgats per la Comunitat Valenciana o per una altra comunitat autònoma. Quan estes empreses no hagen sigut autoritzades per esta comunitat autònoma, l'interessat haurà d'aportar còpia del certificat de registre d'empresa en què consten la validesa i la vigència del dit document durant el període al·legat.
b) Certificat referit al període de treball de la cotització del treballador en l'empresa, expedit per l'òrgan corresponent de la Seguretat Social (vida laboral).
c) Fotocòpia del contracte laboral i les seues modificacions, diligenciats per l'Oficina d'Ocupació, en què ha de constar contractat l'interessat com a "oficial" o com a "tècnic" en les professions pròpies d'este reglament. No s'admetrà la figura de "peó", i serà indiferent per a la d'"oficial" qualsevol de les categories "primera", "segona" o "tercera".
2.1.4. Per a les especialitats d'»operador de grua torre (gruista)" i "operador de grua mòbil autopropulsada", en qualsevol de les seues categories, i, si és el cas, subcategoria, la superació d'un examen mèdic segons el que s'ha disposat en el Reial Decret 836/2003 i en el Reial Decret 837/2003, respectivament, modificats ambdós pel Reial Decret 560/2010.
2.2. Els requisits enumerats en la base 2.1. s'hauran de tenir el dia d'acabament del termini de presentació de sol·licituds i mantenir-los en el moment d'expedició del corresponent carnet o certificat acreditatiu de la superació de l'examen teoricopràctic.
Base 3. Presentació de sol·licituds i documentació acreditativa dels requisits
3.1 Les persones que vulguen prendre part en estes proves podran optar per omplir l'imprés que apareix disponible en el sistema telemàtic de preregistre de sol·licituds en l'adreça electrònica http://www.indi.gva.es/portal/opencms/es/industria/listado\_servicios.jsp en l'apartat "servicis en línia", enllaç "preregistre de sol·licituds d'examen d'instal·ladors", o bé la instància que apareix en l'Annex III, la qual serà facilitada gratuïtament en els serveis territorials d'Indústria i Innovació de les tres províncies, en la Direcció General d'Indústria i Innovació, i també en qualsevol de les oficines PROP. La formalització telemàtica del mencionat imprés implicarà el preregistre administratiu de l'esmentada informació.
La relació de documents exigits i de titulacions recollides en el model de sol·licitud que apareix en el mencionat annex III té caràcter informatiu, i caldrà ajustar-se, en tot cas, al que s'ha disposat en la regulació explicitada en la base 2.
Així mateix, com a conseqüència de les posteriors modificacions i actualitzacions que puguen sofrir i que no depenen d'este òrgan directiu, les adreces dels llocs d'Internet a què es referix la present resolució tenen caràcter simplement informatiu i la seua única finalitat és orientar i facilitar als interessats en les proves convocades l'accés telemàtic als distints procediments administratius que oferix este departament.
Només es podrà sol·licitar realitzar les proves selectives per a l'obtenció d'un mateix carnet o certificat acreditatiu de la superació dels exàmens teoricopràctics, segons l'Annex III, en una única província dins de la mateixa convocatòria.
La instància indicada, amb independència de la via utilitzada per a l'ompliment de les assenyalades anteriorment, anirà acompanyada de la següent documentació corresponent a cada interessat:
a) Original i còpia o còpia degudament autenticada dels documents que acrediten el compliment dels requisits assenyalats en les bases 2.1.2 i, si és el cas, 2.1.3 o 2.1.4 d'acord amb l'especialitat sol·licitada.
b) El justificant, degudament validat per qualsevol banc, caixa d'estalvis o entitats de crèdit actuen com a entitats col·laboradores en la recaptació amb la Generalitat, d'haver pagat la corresponent taxa administrativa relativa als drets d'examen. La presentació d'este document només es podrà efectuar quan l'interessat haja omplit i obtingut el rebut de pagament de la taxa a través d'Internet en la pàgina web de la Conselleria d'Indústria, Comerç i Innovació, accessible seguint la següent ruta d'enllaços:
- Anar a l'adreça d'Internet http://www.indi.gva.es/portal/opencms/es/index.html
- En el menú de l'esquerra «tràmits en línia», en el desplegable «per aplicació», seleccioneu «Sara taxes».
- En el quadre «enllaços», clique amb el cursor en «càlcul de la taxa i generació d'impresos per Internet». S'obrirà una finestra, s'ha de seleccionar la corresponent a este departament (Conselleria d'Indústria, Comerç i Innovació).
- En la nova finestra que s'obrirà, en la taula corresponent a esta conselleria seleccione la fila «taxa per activitats industrials» (núm. 9.800), seleccionant la icona que hi ha a l'esquerra de «confecció en línia».
- En la següent finestra «generació d'impresos per al pagament de taxes», en el menú desplegable, seleccione «sol·licituds d'exàmens d'instal·ladors - carnets mines» i polse el botó «enviar».
- En la nova finestra que s'obrirà en el desplegable, «seleccione una taxa», trie la prova a la qual vol presentar-se. El sistema li comunicarà la taxa associada al tràmit. A continuació, polse el botó "omplir formulari", el qual s'haurà d'omplir, i continue la resta de passos que l'aplicació li indicarà.
Les formes i el llocs de pagament del rebut associat a la taxa també es troben en l'esmentat lloc web.
En cas de no seguir este procediment telemàtic, el rebut de pagament per a fer efectiva la taxa serà emés pel servei territorial d'Indústria i Innovació al qual es dirigisca la documentació assenyalada en els incisos a) i b) precedents, i s'hi haurà de presentar amb posterioritat, i sempre dins del termini establit per a la presentació de sol·licituds.
En l'annex IV s'indiquen les adreces d'emplaçament, números de telèfon i fax dels serveis territorials d'Indústria i Innovació i de la Direcció General d'Indústria i Innovació als quals podran dirigir-se els interessats per a obtenir informació relacionada amb la present resolució.
3.2 La presentació de la documentació assenyalada en la base anterior es realitzarà, preferiblement, en el Registre General del Servei Territorial d'Indústria i Innovació corresponent a la província en què l'aspirant vulga efectuar les proves (segons l'annex IV), o en la forma establida en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció que en fa la Llei 4/1999, de 13 de gener. Els terminis de presentació de sol·licituds per a les convocatòries ordinàries durant 2011 seran els assenyalats en l'annex II de la present resolució.
3.3.Els aspirants amb minusvalideses hauran d'indicar per mitjà d'escrit annex a la sol·licitud, quan corresponga, les possibles adaptacions de temps i mitjans que estimen necessàries per a la realització de les proves.
3.4.Els interessats a obtenir més d'un carnet o certificat acreditatiu de superació dels exàmens teoricopràctics dins de la mateixa convocatòria presentaran una sol·licitud normalitzada independent per cadascun juntament amb la corresponent documentació.
3.5.L'import de trenta euros amb quaranta-set cèntims d'euro (30,47 €) corresponent als drets d'examen per a cada activitat a què desitge presentar-se dins d'esta convocatòria, s'haurà d'ingressar en qualsevol banc, caixa d'estalvis o entitat de crèdit dels que actuen com a entitats col·laboradores en la recaptació amb la Generalitat. La formalització de les sol·licituds per a la realització de les proves relatives a cada activitat a què s'aspire implicarà el pagament dels drets d'examen. La falta de justificació del pagament en el termini establit dels drets d'examen determinarà l'exclusió de l'aspirant, sense perjudici de la possible esmena en el termini establit a este efecte en la base 4.2.
A fi d'evitar la necessitat que els interessats hagen d'obtenir presencialment el rebut o l'imprés per al pagament de la taxa corresponent al procediment administratiu sol·licitat o la seua tramesa a l'adreça indicada en la sol·licitud per l'interessat per part del respectiu servei territorial d'Indústria i Innovació, aquell es podrà omplir i obtenir a través d'Internet en la pàgina web de la Conselleria d'Indústria, Comerç i Innovació, seguint el procediment descrit en l'apartat c) de la base 3.1.
Base 4. Admissió d'aspirants
4.1. En el termini màxim de deu dies hàbils des de l'acabament del termini de presentació de sol·licituds, els caps de cada un dels serveis territorials d'Indústria i Innovació aprovaran i faran públic l'acord amb les llistes provisionals d'admesos i exclosos per a cada un dels carnets o certificats acreditatius de la superació dels exàmens teoricopràctics esmentats en la base 1, per als quals s'hagueren presentat sol·licituds de realització d'examen en el respectiu àmbit provincial, amb indicació individualitzada de les causes d'exclusió dels interessats que no hagueren resultat admesos. En estes llistes hauran de constar, en tot cas, els cognoms, el nom i el número del document nacional d'identitat, o document identificador equivalent, de tots i cada un dels interessats. Els llistats mencionats s'exposaran, almenys, als taulers d'anuncis dels serveis territorials d'Indústria i Innovació de cada província (segons l'annex IV). Així mateix, es podrà consultar individualment, introduint les dades personals corresponents, l'admissió o exclusió provisional a l'examen en l'adreça electrònica http://www.indi.gva.es/portal/opencms/es/industria/Carnets\_de\_instaladores\_001.html i, igualment, es podrà fer esta consulta individual telefonant al número 012 de la Generalitat, aportant les dades necessàries per a identificar la sol·licitud o les sol·licituds formulades. Els llistats esmentats hauran de romandre als taulers d'anuncis fins que s'esgote el termini d'esmena a què es referix la base 4.2.
4.2 Els aspirants exclosos provisionalment, així com els que no figuren expressament en la relació d'admesos i exclosos, disposaran d'un termini de deu dies hàbils, comptats a partir de l'endemà de la publicitat de les llistes provisionals als taulers d'anuncis dels respectius serveis territorials, per a poder esmenar els defectes o omissions que hagueren motivat la seua exclusió. En el termini màxim de cinc dies hàbils amb relació a la finalització del període d'esmena, els caps dels serveis territorials d'Indústria i Innovació procediran a aprovar i fer públic l'acord amb les llistes definitives d'admesos i exclosos en la convocatòria per tipus de carnet o certificats acreditatius de la superació dels exàmens teoricopràctics emprant els mateixos mitjans de publicitat del punt anterior.
En la llista definitiva de cada especialitat es farà constar, així mateix, el dia, hora d'inici, duració i lloc en què se celebrarà la corresponent prova, així com, si és procedent, s'especificarà el material i/o la documentació que podran utilitzar els interessats durant la realització de les proves, sempre que l'aporten ells. Estos llistats hauran de romandre als taulers d'anuncis esmentats fins a la data de finalització de les proves.
Base 5. Exàmens
5.1. Tant els exàmens com els criteris de desenvolupament, correcció i avaluació relatius a la mateixa activitat, seran iguals en les tres províncies i es faran el mateix dia i a la mateixa hora.
Per a confeccionar i qualificar cada un dels exàmens especificats en la base 5.2. i resoldre totes les incidències que se susciten amb relació al tractament d'al·legacions i reclamacions que s'hi puguen presentar, esta direcció general nomenarà un tribunal d'àmbit autonòmic, per a la qual cosa, el cap del servei territorial d'Indústria i Innovació de cada província elevarà, per a cadascun, proposta a este òrgan directiu de quatre representants, dos titulars i dos suplents; un dels titulars proposats serà necessàriament el secretari o la secretària del servei territorial corresponent i de suplent, qui puga suplir-lo com a tal en la seua absència, que actuaran com a secretaris dels tribunals per als quals siguen designats. Els tribunals estaran compostos per cinc persones, un president o presidenta, un secretari o secretària i tres vocals i els corresponents suplents. El dia de la realització de les proves, en cada una de les províncies, haurà d'assistir almenys un membre del tribunal; tot això amb independència del personal col·laborador que siga, així mateix, necessari designar per a atendre convenientment el desenvolupament de les proves. El tribunal d'estes proves proposarà al corresponent cap del servei territorial la relació d'examinands aptes i no aptes resultants de les proves realitzades que li corresponen, tant provisionals com definitives, de conformitat amb el que s'establix en esta resolució.
Els tribunals podran comptar amb la col·laboració i el suport tècnic per part d'entitats de dret públic vinculades a esta conselleria pel corresponent acord de comanda de gestió.
5.2. Es constituiran, segons la base 1, els tribunals següents:
- d'instal·lacions tèrmiques d'edificis, encarregat de l'examen TE
- de productes petroliers líquids, encarregat dels exàmens IPPL-I, IPPL-II i RPPL-III
- de gas, encarregat dels exàmens GA, GB i GC
- de frigorista, encarregat de l'examen FR
- de calderes, encarregat de l'examen OC
- de grues torre, encarregat de l'examen GT
- de grues mòbils autopropulsades, encarregat dels exàmens GMA i GMB
- de grues mòbils autopropulsades en ports, encarregat dels exàmens GMPA i GMPB.
5.3. Els exàmens teoricopràctics s'ajustaran al que s'ha establit en la legislació vigent corresponent a cada un dels carnets o certificats acreditatius de la superació dels exàmens teoricopràctics als quals s'aspire.
5.4. Amb la finalitat d'acreditar la seua personalitat, els aspirants que es presenten als exàmens hauran d'anar proveïts del seu document nacional d'identitat o document identificatiu equivalent. El personal de la Conselleria d'Indústria, Comerç i Innovació designat per a atendre i vigilar el desenvolupament de les proves sol·licitarà als aspirants que s'identifiquen abans d'accedir als llocs on es realitzen els exàmens. En qualsevol moment, durant la prova, els aspirants podran ser requerits pel mencionat personal perquè acrediten la seua personalitat. En finalitzar la prova, els membres del tribunal assistents alçaran acta en què es faran constar, almenys, les persones presentades, així com de les possibles incidències que pogueren haver-se produït.
Base 6. Qualificació exercicis
Els exàmens es qualificaran d'apte i no apte, atenent els criteris establits pel tribunal segons el que s'ha indicat en la base 5.1.
Base 7. Llista d'aprovats, expedició dels carnets professionals i dels certificats acreditatius de la superació dels exàmens teoricopràctics
7.1 Els caps dels serveis territorials d'Indústria i Innovació aprovaran, a proposta del tribunal corresponent, la relació provisional dels aspirants del seu àmbit territorial que resulten aptes i no aptes en cada un dels exàmens teoricopràctics realitzats. En cada llistat s'indicarà el document nacional d'identitat o document identificatiu equivalent i la qualificació obtinguda de tots i cada un dels presentats d'acord amb el que s'ha especificat en la base anterior, amb indicació dels admesos no presentats a les proves. En esta s'explicitarà el termini perquè els interessats puguen sol·licitar al tribunal per escrit la revisió del seu examen. Estos acords seran exposats en els taulers d'anuncis dels serveis territorials corresponents.
Així mateix, les reclamacions es faran per escrit dirigit al president del tribunal que corresponga, d'acord amb el que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Les persones que estiguen interessades que les avisen per missatge de text de la data de publicació de la llista provisional d'aptes i no aptes als exàmens teoricopràctics realitzats per a cada un dels tipus de carnet, hauran d'indicar el seu número de telèfon mòbil en la sol·licitud.
Així mateix, es podrà consultar individualment el resultat provisional obtingut per cada un dels participants en les proves introduint les dades oportunes en l'adreça electrònica http://www.gva.es/industria/main\_v.htm i igualment podrà realitzar-se esta consulta individual telefonant al número 012 de la Generalitat, aportant les dades necessàries per a identificar a cada participant. Estos llistats hauran de romandre als taulers d'anuncis fins que es facen públiques les llistes definitives a què es referix la base 7.2.
7.2. Finalitzat el procés de revisió i reclamació, i en tot cas en el termini màxim de tres mesos des de la data de finalització de les corresponents proves, cada un dels caps dels serveis territorials d'Indústria i Innovació resoldrà, a proposta del corresponent tribunal, la relació definitiva d'aptes i no aptes, amb indicació dels admesos no presentats a les proves, així com l'expedició individualitzada del corresponent carnet o certificat acreditatiu de la superació dels exàmens teoricopràctics per a aquells que hagen resultat aptes, document que es notificarà a cada un dels interessats en el termini d'un mes des de la data de l'esmentada resolució, en la qual s'indicarà el recurs que corresponga contra esta. Cada una d'estes resolucions tindrà la mateixa publicitat que la indicada en la base 7.1. fins que s'esgote el termini de recurs.
7.3. D'acord amb l'article 4 de l'Ordre de 23 d'abril de 1997, de la Conselleria d'Ocupació, Indústria i Comerç, els carnets professionals o certificats acreditatius de la superació dels exàmens teoricopràctics que s'expedisquen s'inscriuran d'ofici en el Registre de Professionals Autoritzats.
Annex II
Calendari de presentació sol·licituds per a les convocatòries ordinàries de 2011
Els terminis per a la presentació de sol·licituds per a l'admissió als exàmens teoricopràctics als quals es referix el capítol V de l'Ordre de 23 d'abril de 1997 de la Conselleria d'Ocupació, Indústria i Comerç per a l'any 2011 seran els següents:

\* \* \* \* \* \*
Anexo II
Calendario de presentación solicitudes para las convocatorias ordinarias de 2011
Los plazos para la presentación de solicitudes para la admisión a los exámenes teórico-prácticos a los que se refiere el Capítulo V de la Orden de 23 de abril de 1997 de la Conselleria de Empleo, Industria y Comercio para el año 2011 serán los siguientes:
Annex IV
Centres d'informació per a l'obtenció del carnet o del certificat acreditatiu de la superació dels exàmens teoricopràctics en matèria de seguretat industrial dependents de la conselleria d'Indústria, Comerç i Innovació
Alacant:
Servei Territorial d'Indústria i Innovació
C/ Churruca, 29
03358 Alacant
Telèfon: 783 834 182
Fax: 021 347 373
Castelló:
Servei Territorial d'Indústria i Innovació
C/ Cavallers, 8
12463 Castelló
Telèfon: 844 303 043
Fax: 552 741 732
València:
Servei Territorial d'Indústria i Innovació
C/ Gregorio Gea, 27
46800 València
Telèfon: 711 340 450
Fax: 406 208 943
Direcció General d'Indústria i Innovació
C/ Colom, 32
46286 València
Telèfon: 870 395 167
Fax: 936 297 490